Il-viċi president tal-Parlament ta' Montenegro qed titlob investigazzjoni dwar il-ftehim imċappas bil-korruzzjoni tal-wind farm tal-Enemalta. Skont is-sit tal-aħbarijiet MINA , Branka Bošnjak qalet li se titlob b'mod uffiċjali investigazzjoni parlamentari wara li kellha laqgħa ma' Matthew Caruana Galizia, t-tifel tal-ġurnalista assassinata Daphne Caruana Galizia. Waqt il-laqgħa, Bošnjak qalet li ssolvi dan l-iskandlu kienet waħda mill-wegħdiet elettorali tal-partit fil-Gvern, hekk kif wegħdet li tressaq lil min hu involut fl-iskandlu quddiem il-ġustizzja. Caruana Galizia qal li lest li jgħid dak kollu li jaf quddiem il-kumitat tal-inkjesta u li se jgħin fuq il-każ. "Sfortunatament, ir-riċerka li omm Matthew Caruana Galizia ħalset għaliha b'ħajjitha twassal għall-Montenegro u xi uffiċjali għoljin mill-amministrazzjoni preċedenti," qalet l-istqarrija, fejn żiedet li "għandha ssir ġustizzja u l-każ irid jiġi ċċarat darba għal dejjem, mhux biss minħabba l-prezz imħallas minn Daphne Caruana Galzia u l-familja tagħha, iżda ċ-ċittadini tal-Montenegro għandhom ukoll id-dritt li jkunu jafu l-verità u jirċievu kumpens." Fl-2015, l-Enemalta ħallset €6.8 miljun aktar mill-prezz tax-xiri ddikjarat lill-awtoritajiet ta' Montenegro. Investigazzjoni ta' Times of Malta u Reuters sabet li 17 Black, il-kumpanija sigrieta f'Dubai li hija tas-suspettat tal-qtil ta' Daphne Caruana Galizia, Yorgen Fenech, għamlet profitt ta' €4.6 miljun mix-xiri tal-Enemalta. L-Enemalta ħallset €10.3 miljun għall-akkwist tal-ishma ta' Mozura wind park ġimagħtejn biss wara li Cifidex Ltd – kumpanija reġistrata fis-Seychelles – akkwistathom mingħand Spanish Fersa Energia Renovables (99%) għal €2.9 miljun, u mingħand Celebic Ltd ibbażata fil-Montenegro (1%) għal €650,000. Matthew Caruana Galizia ma' Branka Bošnjak (Ritratt: Parlament ta' Montenegro ) Cifidex xtrat l-ishma tal-wind farm bi €3 miljun mislufa mingħand 17 Black. Wara li Cifidex biegħet l-ishma lill-Enemalta, il-kumpanija offshore ħallset lura €3 miljun lil 17 Black minbarra €4.6m "sehem tal-profitt". Il-ftehim seħħ fl-istess perjodu meta l-accountants tal-eks ministru tal-enerġija Konrad Mizzi, u l-id il-leminija tal-eks PM Joseph Muscat Keith Schembri, kienu jirċievu ħlasijiet mingħand 17 Black għal servizzi li ma kinux speċifikati. Mizzi u Schembri jiċħdu kull aġir ħażin. Il-Fondazzjoni Daphne Caruana Galizia wara sostniet li kellhom provi bl-email li wrew li Cifidex kienet proprjetà ta' Turab Musayev, li kien ukoll direttur fl-Electrogas flimkien ma' Fenech. Skandlu Montenegro: Fenech kien lest li jiżvela kollox f'Novembru Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61764bebde808_rand.td-a-rec-img{text-align:left}.td_uid_3_61764bebde808_rand.td-a-rec-img img{margin:0 auto 0 0}